Knjiga tjedna: 'Što je učinio Bog?', Daniela Walkera Howea
Howe kronološki opisuje vrijeme transformacije u Americi 19. stoljeća, čija je prva polovina položila temelje za nevjerojatne promjene 
Povjesničar Daniel Walker Howe u svojoj najnovijoj knjizi "Što je učinio Bog?" kronološki opisuje vrijeme transformacije u Americi devetnaestog stoljeća. Za našu redovitu rubriku Svijet knjige Mike O'Sullivan razgovarao je s autorom u Los Angelesu o najnovijem nastavku njegove Oxfordove povijesti Sjedinjenih Država. Knjiga počinje 1815. godine kad su - kako kaže Daniel Howe – Sjedinjene Države bile ono što bismo danas nazvali zemljom trećeg svijeta. "Većina je ljudi živjela na izoliranim farmerskim posjedima a njihovi su se životi okretali oko vremenskih prilika i sati dok je bilo dnevnog svjetla. Mnogi su ljudi uzgajali svoju vlastitu hranu, a mnoge su žene šile odjeću za svoje obitelji." Udaljenosti su bile ogromne. Zemlja je 1815. bila velika mjereno europskim standardima i postat će još i veća. Godine 1803, predsjednik Thomas Jefferson dogovorio je kupovinu Teritorija Louisiane od Francuske, čime je površina Sjedinjenih Država bila udvostručena. Godine 1825, otvoren je Kanal Erie, koji je služio kao ključni vodeni put kroz saveznu državu New York. Daniel Howe kaže da je taj kanal učvrstio veze između Srednjeg zapada i sjeveroistoka zemlje, potičući razvoj grada New Yorka i pomažući ekonomskoj integraciji regije. To razdoblje je također doživjelo revoluciju na polju komunikacija. Po prvi put vijesti su putovale brže od konja u galopu. Autor kaže da je telegraf kojeg je izumio Samuel Morse promicao trgovinu roba kao što je pamuk, koji je rastao na jugu i bio je prevožen na sjever i u Europu. "Vijesti o cijeni pamuka kad stigne u New Yorku bile bi od velikog interesa za ljude u Savannah, Mobileu i New Orleansu, a jednom kad su te informacije počeli primati trenutačno, to je imalo ogromni utjecaj na djelotvornost distribucije," kaže Howe. Telegraf je također pomagao trgovanju tako što je omogućavao da se provjeri nečiji kredit, omogućavao je transfere novca i na djelotvoran način smanjivao razdaljinu među američkim gradovima. Naslov knjige "Što je učinio Bog?" citat je iz Biblije, koji je bio i prva poruka koju je Samuel Morse telegrafom poslao Morseovom abecedom iz Washingtona u Baltimore 1844. godine. Daniel Howe kaže kako sadržaj te poruke naglašava veliku ulogu koju je religija igrala u tom razdoblju, primjerice, u osnivanju škola i koledža. Mnoge američke vjerske denominacije natjecale su se da osnuju svoje centre učenja. Autor kaže da su parobrodi i željeznica povezivali sve veće gradove koji su nudili bezbroj mogućnosti mladim talentiranim pojedincima. "Odličan primjer je Abraham Lincoln, koji uopće nije imao interes ni volju da bude farmer poput njegova oca Thomasa. Kad je trebalo pomagati u mukotrpnim poslovima na farmi, njega bi našli kako čita knjigu." S malo formalnog obrazovanja, Lincoln je napustio farmu, sam je proučavao pravnu literaturu i postao odvjetnik. Što je učinio Bog završava s 1848. godinom, sporazumom o okončavanju kontroverznog rata s Meksikom, nakon kojeg je Meksiko prepustio SAD teritorij koji je danas jugozapadni dio Sjedinjenih Država. Autor kaže da je taj datum odredio njegov izdavač, jer će sljedeći nastavak ove Oxfordove serije početi 1848. godine. "I ja sam naravno morao s time završiti. Svejedno vrlo mi je drago što sam završio s 1848. godinom, ne samo zbog ratificiranja Sporazuma iz Guadalupe Hidalga, već i stoga što je te godine održana konvencija o ženskim pravima u Seneca Fallsu, koja je pružila krasan uvid u američku budućnost," kaže Howe. Daniel Howe kaže da je ta konvencija otvorila vrata ženama u politici i profesionalnim zanimanjima, dok je sve snažniji abolicijski pokret širio zahtjeve za ukidanjem ropstva. Autor knjige Što je učinio Bog kaže da je prva polovica devetnaestog stoljeća položila temelje za nevjerojatne promjene koje su potom uslijedile.